Sičovk

Sičovk () om Venäman lidn da lidnankund Smolenskan agjan pohjoižpäivnouzmas. Se om Sičovkan rajonan administrativine keskuz.

 Istorii 
Eländpunkt mainitaškanzihe vspäi 1448. Sai makundan lidnan oficiališt statusad vl 1776. Toižen mail'man sodan aigan lidn oli okkupiruidud nacistižen Germanijan sodavägil (10. reduku 1941 — 8. keväz'ku 1943).

Sičovk šingotase elektrodiden tegimelSičovkan ühthekeitandmaterialiden tegimen sait (sychvarkin.ru).  (vll 2014−2021 ei olend rados) i sömtegimištol (maidtegim, lihakombinat, leibtegim).

 Geografijan andmused 
Lidn sijadase rajonan keskuzpalan päivnouzmas, kukhikahas i vanoikahas tahondas, Vazuz-jogen keskjoksmuses ( 162 km pitte, Volgan üläjoksmusen oiged ližajogi) i sen huran Losmin-ližajogen (ven. Лосми́на 49 km pitte) keskes niiden ühthejoksmusenno, 200 m ü.m.t. keskmäižel korktusel. Vazuzan vezivaradim (97 km², 177 m ü.m.t.) zavodiše ühtes kilometras pohjoižpäivnouzmha lidnaspäi.

Matkad Smolenskhasai om 182 km suvipäivlaskmha orhal, 235 km avtotel vai 250 km raudtel. Lähembaižed lidnad oma Gagarin 54 km suvipäivnouzmha orhal, 89 km avtotedme vai 142 km raudtedme, Väz'm 69 km suvhe orhal, 73 km avtotedme vai raudtedme, Ržev i Zubcov (molembad oma Tverin agjas) 44 km pohjoižhe orhal, 50 km avtotedme vai raudtedme. «Väz'm — Zubcov»-avtote mäneb ühtes kilometras päivnouzmha lidnaspäi i om ühtenzoittud Sičovkanke kaks'kilometrižel sarakol. «Väz'm — Ržev»-raudtekeskust läbitab lidnan päivnouzmad. Sičovk-raudtestancii radab lidnan pohjoižes.

 Tobmuz 
Sičovk om lidnankundan üks'jäižeks eländpunktaks. Lidnankundan pind — 7,9 km².

Lidnan Deputatoiden nevondkund om likvidiruidud vn 2025 keväz'kus. Sen likvidator om Jekaterina Trofimova, radoi vn 2024 redukuspäi. Nevondkundan ezimehed (lidnankundan pämehed) oliba Marina Aleksejeva (vn 2024 uhoku-reduku), Tat'jana Parahina (kül'mku 2015 — uhoku 2024). Lidnankundan erigoittud Administracii om pästtud radmaspäi vn 2017 tal'vkus.

 Eläjad 
Vl 1939 lidnan ristitišt oli 8 428 eläjad. Vn 2010 Venäman rahvahanlugemižen mödhe lidnan eläjiden lugu oli 7 500 ristitud, rajonan koume videndest, vn 2021 — 7 544 ristitud. Kaik 8 228 eläjad oli lidnas vl 2017. Kaikiš suremb lidnan ristitišt oli 8 300 eläjad vl 1913 i enamba ühesad tuhad eläjid vll 1989−1996 (9 643 eläjad vl 1989).

Rahvahad (2010): venälaižed — 96,5 %, ukrainalaižed — 1,2 %, toižed rahvahad — 2,3 %.

Ortodoksižen hristanuskondan nell' pühäpertidSičovkan pühäpertid sobory.ru-saital.  oma kaičenus i saudud lidnas: Sündun Voznesenjan päjumalanpert' (om saudud vll 1759−1775, om kaičenus vaiše paloin, kävutase sportzalaks), Pühän Jumalanmaman Blagoveššenjan kivine (udessaudud vll 2000−2004) i vanhuskolaižiden ph. Sergii Radonežalaižen puine (letihe vll 1990−1994) jumalanpertid, Jumalanmaman «Pölištunuziden aznoičend»-jumalaižen časoun' (2011). Niiden ližaks viž jumalanpertid i kaks' časounäd ei ole kaičenus.

Lapsiden opendusen aluzkundad oma koume päivkodid (nomer 1, 2, 3), kaks' keskškolad (nomer 1 i 2), lapsiden sädamižen pert', čomamahtoiden škol, lapsiden da norišton sportškol. Väz'man politehnižen tehnikuman Sičovkan filial om lidnan professionaližen opendusen aluzkundaks.

 Galerei 

 Homaičendad 

 Irdkosketused 
 Lidnan Ezitajiden nevondkundan sait (sovet-sichgor.admin-smolensk.ru). 
 Lidnan da rajonan tobmuden aluzkundoiden oficialine sait (sychevka.admin-smolensk.ru). 

Kategorii:Venäman lidnad
Kategorii:Eländpunktad kirjamišton mödhe
Kategorii:Smolenskan agjan lidnad
*